Nordfyn: De nordfynske marker er knastørre, og der skal for øjeblikket næsten intet til, før der går ild i dem. Fredag middag var Beredskab Fyn igen ude til en markbrand på Dalene ved Roerslev, hvor en frøgræsmark var brudt i brand.

- Heldigvis var det frøgræs, for der løber ilden ikke så hurtigt. Der stod en grøn rapsmark ved siden af, men hvis det havde været vinterbyg, var den futtet af på ingen tid med den her vind, lyder det fra indsatsleder Mads Buse.

Også onsdag var beredskabet ude til hele fire markbrande. To gange ved Uggerslev, en gang ved Farstrup og en gang ved Nørreby. Her var der tale om det tørre vinterbyg, og store arealer brændte af.

- Vi kørte fra den ene til anden anden tre-fire timer i træk. Når vi får flere henvendelser i samme kommune, har vi slet ikke tankvogne nok til rådighed, og vi måtte have hjælp helt fra Aarup, siger Mads Buse.